ตั้งใจไปหาของอร่อยๆ กินกันย่านเยาวราช สมาชิกขอไปห้องอาหารเฉลิมบุรีเพราะไม่ได้ไปนานแล้ว อยากกินก็จัดไป ร้านอาหารเก่าแก่ห้องแถวเล็กๆ 2 ห้อง ดีที่มีที่จอดรถอยู่ใกล้ๆ ร้านเลย ค่าจอดชั่วโมงละ 30 บาท บริเวณกว้างขวางดี

ห้องแถว 2 ห้องแบ่งเป็นฝั่งห้องครัวกับห้องแอร์ ฝั่งที่เป็นห้องครัวจะรกนิดนึง เลี้ยงแมวในครัว 2 - 3 ตัว มีชามใส่อาหารวางไว้ให้พวกมัน จริงๆ ปกติลูกค้าต้องเข้าทางห้องแอร์ แต่พอดีตอนเราไปมีโต๊ะยาวจัดขวางปิดประตูฝั่งห้องแอร์ ทำให้เข้าออกไม่ได้ เลยต้องไปเข้าประตูทางฝั่งห้องครัวแทน

ในร้านมีลูกค้าสูงวัยมาใช้บริการกัน ดูจากเมนูแล้ว ราคาสูงอยู่ ลูกค้าโต๊ะใกล้ๆ กันเช็คบิลแล้วบ่นกับพนักงานว่าทำไมแพงจัง พนักงานต้องชี้แจงราคาแต่ละจานให้ลูกค้าโต๊ะนั้นฟัง งั้นเราขอเลือกเมนูที่ไม่แพงมากละกัน
1. หมี่ฮ่องกงผัดแห้ง (300) - หมี่ซั่วผัดใส่กุ้งตัวเล็ก 4 ตัว เห็ดหอม กุยช่ายขาว รสจืดๆ กลิ่นหอมอยู่
2. ผักบุ้งไฟแดง (100) - ผัดได้หอมและอร่อย รสชาติดี
3. กระเพาะปลาน้ำแดง (300) - กระเพาะปลาของแท้ ชิ้นใหญ่ ตุ๋นมานิ่มหยุ่น เสิร์ฟพร้อมถั่วงอกและผักชี มาร้อนจี๋ รสอ่อนๆ เติมพริกไทย จิ๊กโฉ่ว อร่อยใช้ได้
4. ออส่วน (300) - หอยนางรมตัวกลางๆ สดดี ผัดมาเหนียวข้นหอม กินกับซอสพริก เข้ากั๊นเข้ากัน
5. ขนมจีบหมู (100) - มา 10 ลูกๆ ละ 10 บาท ไส้หมูแหยะๆ หน่อย รสหวานนำ เราไม่ค่อยชอบ จานนี้เกี่ยงกันกินเลย รู้งี้สั่งน้อยๆ ก็ดีหรอก
6. ข้าวสวย ชามละ 10 บาท
7. น้ำเปล่า ขวดละ 20 บาท
8. น้ำแข็ง ถังละ 20 บาท

ใครอยากลองฝีมือร้านอาหารเก่าแก่ ก็ลองแวะไปชิมดูได้ แต่ระวังแมวที่ทางร้านเลี้ยงไว้ด้วยล่ะ ตอนเรากินอยู่ในห้องแอร์ แมวมันเดินมุดใต้โต๊ะมาโดนขา ตกใจเลย 555